**Dominion Voting Systems Corporation** er et selskap som selger maskinvare og programvare for elektronisk stemmegivning, deriblant stemmemaskiner og tabuleringmaskiner i USA og Canada. Selskapet ble grunnlagt i 2002 og har sitt hovedkvarter i Toronto i Ontario, og Denver i Colorado. Selskapet utvikler kontorprogramvare for USA, Canada og Serbia.

Dominion lager elektroniske stemme-maskiner som lar velgere avgi stemmer direkte eller optisk avlesing av stemmesedler i papir. Maskinene kalt ImageCast X og ImageCast Evolution må aktiveres av en valgmedarbeider med et kort, og har en 19" fargeskjerm og knapper som lar velgeren gjøre sine valg. Maskinen skriver ut en utfylt stemmeseddel på papir som er den offisielle stemmeseddelen. Maskinen kan også lese en stemmeseddel på papir før den legges i stemmeurnen. Softwaren i maskinene gir mulighet for kumulasjon av kandidater eller for preferansevalg der man rangerer kandidater. Softwaren gir også mulighet for i ettertid å se på enkeltstemmer som er forkastet fordi de er fylt ut feil.

Presidentvalget i USA i 2020
----------------------------

Ved presidentvalget i 2020 brukte 28 stater i USA Dominion-maskiner. Etter at Donald Trump tapte valget valgte flere av hans støttespillere å spre en QAnon konspirasjonsteori om at Dominon Voting Systems var blitt kompromittert.  Trumps advokater Rudy Giuliani og Sidney Powell påstod, helt feilaktig, at Dominion var eid av Smartmatic og var manipulert av Venezuela og Hugo Chávez. Fox News Channel TV-vertene Lou Dobbs, Jeanine Pirro og Maria Bartiromo støttet anklagene om at Dominion var manipulert. Smartmatic krevde at Newsmax.com offentlig beklaget anklagene, noe de gjorde 21 desember 2020. Dominion fremmet et lignende krav mot Sideny Powell, men hun fortsatte å hevde at Venezuela var innblandet, blant annet på Fox News. Ansatte hos Dominion ble mobbet og mottok drapstrusler, og Dominion måtte bruke store summer på sikkerhet, og begynte å saksøke de som spredte falske rykter. I januar 2021 ble Rudy Guliani og Sidney Powell saksøkt for 1,3 milliarder dollar hver.

### Sak mot Fox News

Den 26. mars 2021 gikk Dominion også til sak mot Fox News. Dominion krevde 1,6 milliarder dollar og hevdet at Fox spredte konspirasjonsteorier og lot gjester fremme falske anklager.  5. desember 2022 avslo høyesterett en anke i en sak der Kevin O'Rourke gikk til sak mot Dominion, Facebook og flere andre for å blande seg inn i valget. Dommen i den saken ble dermed rettskraftig, og anklagene var juridisk fastslått som falske. 16. februar 2023 bad Dominion om en «motion for summary judgement» mot Fox News etter at det kom frem at ledelsen i Fox News var redd at seertallene deres ville falle dersom de ikke spredte de falske ryktene. Eier av Fox News, Rupert Murdoch sa selv at han kunne ha stoppet Rudy Giuliani fra å komme på luften, men valgte å la være. Saken førte til at ansatte i Fox News måtte overlevere sin private kommunikasjon med hverandre, noe som avslørte at flere nyhetsankre fremmet saker de visste var falske for å opprettholde seertallene, blant annet saken om at valget var stjålet og at Dominion var delaktig i dette.

Den 18. april 2023, samme dag som rettsforhandlingene startet, inngikk Fox News og Dominion et forlik der Fox News måtte betale Dominion 787,5 millioner dollar.

Referanser
----------

1. ↑  «Company Overview of Dominion Voting Systems Corporation». *Bloomberg*. 21. juni 2017.
2. ↑  Zuidijk, Daniel; Mehrotra, Kartikay (17. november 2020). «Trump Lashes Voting Tech Firm With Barrage of Debunked Claims». *Bloomberg News* **(engelsk)**.
3. ↑  Thibodeau, Patrick (5. november 2016). «One election-system vendor uses developers in Serbia». *Computerworld* **(engelsk)**. Arkivert fra originalen 15. november 2020.
4. ↑  «Voting Equipment Database – Dominion ImageCast Evolution». *Verified Voting* **(engelsk)**. Besøkt 3. mars 2023.
5. ↑  «Voting Equipment Database – Dominion ImageCast X». *Verified Voting* **(engelsk)**. Besøkt 3. mars 2023.
6. ↑  «Dominion Voting Systems :: California Secretary of State». *www.sos.ca.gov*. Besøkt 3. mars 2023.
7. ↑  ALEX PADILLA (18.08.2017). «DOMINION VOTING SYSTEMS DEMOCRACY SUITE 5.2» (PDF). Besøkt 03.03.2023.
8. ↑  «Repudiating Trump, officials say election 'most secure'». *AP NEWS* **(engelsk)**. 20. april 2021. Besøkt 3. mars 2023.
9. ↑  «QAnon’s Dominion voter fraud conspiracy theory reaches the president». *NBC News* **(engelsk)**. Besøkt 3. mars 2023.
10. ↑  «Smartmatic does not own Dominion Voting Systems». *AP NEWS* **(engelsk)**. Besøkt 3. mars 2023.
11. ↑  Qiu, Linda (19. november 2020). «How Sidney Powell inaccurately cited Venezuela’s elections as evidence of U.S. fraud.». *The New York Times* **(engelsk)**. ISSN 0362-4331. Besøkt 3. mars 2023.
12. ↑  «Dominion sues pro-Trump lawyer Sidney Powell, seeking more than $1.3 billion». *Washington Post* **(engelsk)**. ISSN 0190-8286. Besøkt 3. mars 2023.
13. ↑  «Fox News sued by Dominion in $1.6 billion defamation case that could set new guardrails for broadcasters». *Washington Post* **(engelsk)**. ISSN 0190-8286. Besøkt 3. mars 2023.
14. ↑  Pilkington, Ed (28. februar 2023). «Stunning Rupert Murdoch deposition leaves Fox News in a world of trouble». *The Guardian* **(engelsk)**. ISSN 0261-3077. Besøkt 3. mars 2023.
15. ↑  Coster, Helen; Queen, Jack (17. februar 2023). «Fox knew vote rigging claims were false, Dominion says, as network defends coverage». *Reuters* **(engelsk)**. Besøkt 10. mars 2023.
16. ↑  «Forlik mellom Dominion og Fox News». *www.aftenposten.no*. 18. april 2023. Besøkt 24. april 2023.